KLINIQ ปริศนาบอร์ดลาออก.!?
ปรากฏการณ์ 4 วันราคาหุ้นดิ่งเกือบ 30% ของบริษัท เดอะคลีนิกค์ คลินิกเวชกรรม จำกัด (มหาชน) หรือ KLINIQ กลายเป็นอีกประเด็นร้อนที่พูดถึงกันเยอะ
ปรากฏการณ์ 4 วันราคาหุ้นดิ่งเกือบ 30% ของบริษัท เดอะคลีนิกค์ คลินิกเวชกรรม จำกัด (มหาชน) หรือ KLINIQ กลายเป็นอีกประเด็นร้อนที่พูดถึงกันเยอะ
17 พ.ย. 2565

ปรากฏการณ์ 4 วันราคาหุ้นดิ่งเกือบ 30% ของบริษัท เดอะคลีนิกค์ คลินิกเวชกรรม จำกัด (มหาชน) หรือ KLINIQ กลายเป็นอีกประเด็นร้อนที่พูดถึงกันเยอะ นอกเหนือจากกรณีหุ้นบริษัท มอร์ รีเทิร์น จำกัด (มหาชน) หรือ MORE ซึ่งยังอีนุงตุงนัง ถึงตอนนี้ก็ยังไม่รู้ว่าใครตีหน้าเศร้า เล่าความเท็จกันแน่..!! คงเป็นหนังม้วนยาวแหละ พอดูออก…
กลับมาที่ KLINIQ เป็นหุ้นไอพีโอป้ายแดง ที่เพิ่งย่างเท้าเข้าตลาดหลักทรัพย์ฯ มาเมื่อช่วงต้นสัปดาห์ก่อน (7 พ.ย. 2565) …โดยวันแรกที่เข้าเทรดนั้น ถือว่าออกสตาร์ตได้ดี ปิดตลาดที่ 41.50 บาท เหนือจอง 69.39% จากราคาไอพีโอที่ 24.50 บาท
กลายเป็นหุ้นไอพีโอที่ทำให้นักลงทุนแฮปปี้เอนดิ้งกันถ้วนหน้า พร้อมถูกคาดหวังว่าจะได้เห็นหุ้น KLINIQ วิ่งแรลลี่ยาวปายยย..!!
เพราะถ้าไปส่องปัจจัยพื้นฐานก็งามสมชื่อคลินิกความงามอะนะ ล่าสุดเปิดงบไตรมาส 3/2565 ออกมากำไรสุทธิโตกระฉูด 201.4% อยู่ที่ 44 ล้านบาท จากช่วงเดียวกันของปีก่อนทำได้ 14 ล้านบาท ขณะที่งวด 9 เดือนแรก ตุนกำไรสุทธิไว้แล้ว 144 ล้านบาท เพิ่มขึ้น 93.6% จากช่วงเดียวกันของปีก่อนทำได้ 74 ล้านบาท
แต่จู่ ๆ ก็เกิดปรากฏการณ์หุ้น KLINIQ ทรุดยาว 4 วันซ้อนซะงั้น (เพิ่งจะมาฟื้นตัวเมื่อวานนี้ โดยราคาปรับเพิ่มขึ้น 4.51% ปิดตลาดที่ 34.75 บาท ด้วยมูลค่าการซื้อขาย 428.76 ล้านบาท) ท่ามกลางคำถามที่ว่า เกิดอะไรขึ้นกับหุ้นความงามตัวนี้..?
ยังไม่ทันรู้คำตอบ…แต่บังเอิ๊ญบังเอิญระหว่างนี้ดันมีบอร์ด 2 คนลาออกพร้อมกันนี่สิ…อันนี้น่าคิด
คนแรกเป็น “เฉลิมชัย ทองวัฒน์” ซึ่งลาออกจากตำแหน่งกรรมการ โดยให้เหตุผลว่าติดภารกิจอื่น ทำให้ไม่สามารถปฏิบัติหน้าที่ได้อย่างเต็มที่ มีผลตั้งแต่วันที่ 14 พ.ย. 2565 โดยบริษัทได้แจ้งต่อตลาดหลักทรัพย์ฯ เมื่อวันที่ 14 พ.ย.ที่ผ่านมา
ขณะเดียวกัน ก็มีกระแสข่าวการลาออกของ “ประทีป วาณิชย์ก่อกุล” จากการเป็นกรรมการ กรรมการบริหาร และกรรมการบริหารความเสี่ยง เนื่องจากมีปัญหาสุขภาพ มีผลตั้งแต่วันที่ 15 พ.ย. 2565 ออกมาด้วย…ที่แปลกกลับไม่มีการแจ้งต่อตลาดหลักทรัพย์ฯ แต่อย่างใด จนกระทั่งเวลาล่วงเลยมาถึงเย็นวันที่ 15 พ.ย. บริษัทจึงได้แจ้งการลาออกของ “ประทีป” จากการเป็นกรรมการ แค่ตำแหน่งเดียวเท่านั้น…
พร้อมมีการแจ้งแต่งตั้ง “รัฐพล กิตติชัยตระกูล” ซึ่งปัจจุบันเป็นกรรมการผู้จัดการ นั่งเป็นกรรมการแทน “เฉลิมชัย” และแต่งตั้ง “วีระศักดิ์ สินทรัพย์ไพบูลย์” อดีตผู้บริหารยูนิลิเวอร์ เป็นกรรมการแทน “ประทีป” ก็ว่ากันไป
แหม๊…ปรากฏการณ์นี้ อดทำให้นึกถึงหุ้นตัวหนึ่งไม่ได้ นั่นคือ บริษัท โกลบอล เซอร์วิส เซ็นเตอร์ จำกัด (มหาชน) หรือ GSC ที่เข้าตลาดมาได้ไม่นาน กรรมการลาออกเป็นแผง จะด้วยเหตุผลอะไร อย่าให้ต้องสาธยายเลย หลายคนคงรู้ดีอยู่แล้ว…
แต่มันไม่ใช่แค่ KLINIQ ปริศนาบอร์ดลาออกเท่านั้น เพราะยังพบข้อมูลการขายหุ้นของผู้บริหาร 4 คนออกมาสำทับด้วย นำโดย “สุทธิพงษ์ ตั้งสัจจะพจน์” กรรมการ ซึ่งทำรายการขาย 2 รายการ ได้เงินเข้ากระเป๋าราว 23.36 ล้านบาท แบ่งเป็น วันที่ 7 พ.ย. 2565 ขายจำนวน 400,000 หุ้น ที่ราคาหุ้นละ 36 บาท มูลค่า 14.40 ล้านบาท และในวันที่ 10 พ.ย. 2565 ขายจำนวน 200,000 หุ้น ที่ราคาหุ้นละ 44.80 บาท มูลค่า 8.96 ล้านบาท
ด้าน “วินัย ชาญสายสาคร” ประธานเจ้าหน้าที่ด้านปฏิบัติการ ทำรายการขาย 2 รายการ มูลค่ารวม 157,000 บาท แบ่งเป็น วันที่ 7 พ.ย. 2565 ขายจำนวน 1,000 หุ้น ที่ราคาหุ้นละ 41.50 บาท มูลค่า 41,500 บาท และในวันที่ 9 พ.ย. 2565 ขายจำนวน 3,000 หุ้น ราคาหุ้นละ 38.50 บาท มูลค่า 115,000 บาท
ขณะที่ “ณัฐพัชร์ ชลิศราพงศ์” ประธานเจ้าหน้าที่ฝ่ายการตลาด ขายเมื่อวันที่ 8 พ.ย. 2565 จำนวน 4,000 หุ้น ที่ราคาหุ้นละ 40.50 บาท คิดเป็นมูลค่า 162,000 บาท ส่วน “ประทีป” กรรมการและประธานเจ้าหน้าที่ด้านบัญชีและการเงิน ขายเมื่อวันที่ 8 พ.ย. 2565 จำนวน 500,000 หุ้น ที่ราคาหุ้นละ 41 บาท มูลค่า 20.50 ล้านบาท
โอเค…การที่ผู้บริหารขายหุ้นทำได้ ไม่ใช่เรื่องผิด…อันนี้ไม่เถียง แต่ที่หลายคนติดใจ เห็นจะเป็นการขายผิดที่ผิดเวลาไปนิ๊ดดด..?
เอาเถอะ..ยังไงซะ KLINIQ คงไม่เลยเถิดจนกลายเป็นหุ้นสวยประหารหรอกมั้ง..ใช่ปะคะ “หมอเติ้ล”–นายแพทย์อภิรุจ ทองวัฒน์ ขาาา..!!???
…อิ อิ อิ…